Хъубий Марат: Гъуэгу-транспорт къэхъукъащIэм фэбжь хэзыха псоми зыхуеину медицинэ дэIэпыкъуныгъэхэр ягъуэт
КъБР-м узыншагъэр хъумэнымкIэ и министр Хъубий Марат Республикэ клиникэ сымаджэщым щыIащ икIи накъыгъэм и 31-м Бахъсэн районым цIыхушхуэ хэту къыщыхъуа гъуэгу-транспорт насыпыншагъэм хэхуахэм хуащIэ медицинэ Iуэхутхьэбзэхэр зыхуэдэр зригъэщIащ.
Гъуэгу къэхъукъащIэм фэбжь хахащ цIыху 14-м (зи ныбжьыр илъэс 22-м къыщыщIэдзауэ 85-м нэс цIыхухъуи 6-мрэ цIыхубзи 8-мрэ). Абыхэм ящыщу 2-р насыпыншагъэр къыщыхъуа щIыпIэм деж щыхэкIуэдащ, я Iэпкълъэпкъым уIэгъэ, удын зыбжанэ зэуэ ягъуэтауэ къыщIэкIри. Мы зэманым Бахъсэн район сымаджэщым цIыхуи 7 щыIэщ. Республикэ клиникэ сымаджэщым щытыкIэ хьэлъэм иту цIыхуи 6 щIэлъщ, абыхэм ящыщу 2-м реанимацэм щоIэзэ. Зы цIыхум удынышхуэ игъуэтатэкъыми, амбулаторэ кIэлъыплъыныгъэм щIэтыну унэм ягъэкIуэжащ.
Апхуэдэу Хъубий Марат яхуэзащ къэхъукъащIэм хэхуахэм я Iыхьлыхэм, дэтхэнэ сымаджэми и Iуэху зытетыр яжриIащ. Я узыншагъэр псынщIэу зэфIэувэжыну ехъуэхъури, псоми зыхуэныкъуэ медицинэ дэIэпыкъуныгъэр зэрыхуащIэнур яжриIащ.
Министрым медицинэ IуэхущIапIэхэм я унафэщIхэм пщэрылъ ящищIащ къэхъукъащIэм хэхуахэм я щытыкIэм теухуауэ я Iыхьлыхэр зыщIэупщIэм я жэуапхэр иратыну.
Тхьэхущынэ Ланэ.
